**Csongrád Város Polgármesterétől „M”**

**Száma:** Szo/15-3/2023

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2023. március 30-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A Képviselő-testület a lakások és helyiségek bérletéről és elidegenítéséről szóló 23/2015. (X. 27.) Önkormányzati rendeletével 2016. január 1-től tette kötelezővé a szociális bérlakásoknál az előrefizetős villany- és gázóra felszerelését. Ezen intézkedéssel a szociális bérlakásban élők csak annyi áramot és gázt tudnak felhasználni, amennyit feltöltenek az órákra, így díjhátralék nem keletkezik ezekben az ingatlanokban.

**A közüzemi szolgáltató az ilyen készüléket a fogyatékkal élők, valamint a szociálisan rászoruló, védendő fogyasztói státusszal rendelkező ügyfeleknek biztosítja.**

A villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007.(X. 19.) Korm. rendelet 30. § (1) bekezdése, valamint a földgázellátásról szóló 2008. évi XL. törvény rendelkezéseinek végrehajtásáról szóló
19/2009. (I. 30.) Korm. rendelet 56. § (1) bekezdése értelmében:

 Szociálisan rászoruló fogyasztónak azt a természetes személyt kell tekinteni, aki, vagy akinek a háztartásában élő személy:

• időskorúak járadékában részesül;
• aktív korúak ellátására jogosult;
**• a lakhatáshoz kapcsolódó rendszeres kiadások viseléséhez nyújtott települési támogatásban részesül**, (**pl. lakásfenntartási támogatás,lakbér támogatás,fűtés támogatás**)
• ápolási díjban részesül;
• rendszeres gyermekvédelmi kedvezményben részesül;
• otthonteremtési támogatásban részesült (a támogatás megállapításától számított 3 éven keresztül), vagy
• nevelőszülő, hivatásos nevelőszülő, aki saját háztartásában neveli a gondozásába helyezett nevelésbe vett gyermeket;
• Nemzeti Eszközkezelő Programban részt vevő természetes személyek otthonteremtésének biztosításáról szóló 2018. évi CIII. törvény szerinti Lebonyolítóval a 2018. évi CIII. törvény szerinti bérleti jogviszonyban áll,
• a gyermekek otthongondozási díjában részesül.”

Csongrád Városi Önkormányzat Képviselő-testülete 10/2020. (II. 21.) önkormányzati rendelete (a továbbiakban: R.) tartalmazza a települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket, így a lakbér támogatásra való jogosultságot is.

A R. 9. §-a szerint**:„**(1) **Lakbértámogatás**: Önkormányzati lakás bérlőjének az általa lakott és bérelt lakás fenntartásával kapcsolatos rendszeres kiadása – lakbér – viseléséhez települési támogatást nyújtható lakbértámogatás formájában e rendeletben meghatározott feltételek szerint.

(2) Lakbértámogatásra jogosult az a bérlő, akinek a háztartásában az egy főre jutó havi jövedelem nem haladja meg a szociális vetítési alap összegének 550 %-át (jelenleg 156.750,- Ft)

(3) A lakbér támogatás havi összege 2.000,- Ft

(4) Lakbértámogatás iránti kérelem bármikor benyújtható.

(5) Lakbértámogatást 1 évre kell megállapítani, a támogatás letelte után a bérlőnek ismételten kezdeményezni kell annak megállapítását.”

A szociális bérlakásban élők a fentiek alapján lakbértámogatásra jogosultak, ha az egy főre jutó havi jövedelmük nem haladja meg a 156.750 Ft-ot. Az ellátás folyósítása a hivatal bérlakás üzemeltetési számlájára történik havonta.

A védendő fogyasztói státusz által biztosított előrefizetős mérőórák további megtartása, illetve az áram- és gázszámla tartozás keletkezésének megelőzése érdekébenindokolt a lakbér támogatás jövedelemhatárának felemelése.

**A fentiek miatt javasolom, hogy a R. 9.§ (2) bekezdés helyébe az alábbi szöveg kerüljön:**

 (2) Lakbértámogatásra jogosult az a bérlő, akinek a háztartásában az egy főre jutó havi jövedelem nem haladja meg a szociális vetítési alap összegének 650 %-át.

**A módosítás következtében a jövedelemhatár 156.750,- Ft-ról 185.250,- Ft-ra változna.**

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület havi 2.000 Ft összegű lakbér támogatást biztosít azon szociális bérlakásban élő bérlőknek, akiknek a családjában az egy főre jutó havi jövedelem nem haladja meg a szociális vetítési alap összegének 550 %-át. A támogatáson felül a bérlő ezen a jogcímen kérheti a közüzemi szolgáltatónál a védendő fogyasztói nyilvántartásba történő felvételét, mellyel jogosult az előre fizetős villany- és gázóraórák felszerelésére. A szociális bérlakásban felszerelt mérőórák kiemelt jelentősége, hogy ezen ingatlanokban nem keletkezik közüzemi díjhátralék.

A bér jellegű jövedelmek és nyugdíjszerű ellátások évenkénti emelése miatt szükségessé vált a lakbér támogatásra való jogosultság jövedelemhatárának növelése.

***2. Rendelet-tervezet megalkotása környezeti és egészségügyi következményei:*** nem releváns

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2023. évi költségvetésben kerülnek biztosításra.

Csongrád, 2023. március 16.

 Bedő Tamás

 polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II.21.) önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el:

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 9. § (2) bekezdésében a „Lakbértámogatásra jogosult az a bérlő, akinek a háztartásában az egy főre jutó havi jövedelem nem haladja meg a szociális vetítési alap összegének 550 %-át.” **szövegrész helyébe a „Lakbértámogatásra jogosult az a bérlő, akinek a háztartásában az egy főre jutó havi jövedelem nem haladja meg a szociális vetítési alap összegének 650 %-át.” szöveg lép.**

**2. §**

Ez a rendelet 2023. április 1-jén lép hatályba.

|  |  |
| --- | --- |
|  Bedő Tamás sk. polgármester | Dr. Juhász László sk. jegyző |

Végső előterjesztői indokolás

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A lakások és helyiségek bérletéről és elidegenítéséről szóló 23/2015. (X. 27.) önkormányzati rendelet 2016. január 1. napjától tette kötelezővé a szociális bérlakásoknál az előrefizetős villany- és gázóra felszerelését. Ezen intézkedéssel a bérlők csak annyi áramot és gázt tudnak felhasználni, amennyit feltöltenek az órákra, így díjhátralék nem keletkezik ezekben az ingatlanokban.

A közüzemi szolgáltató a fogyatékkal élők, valamint a szociálisan rászoruló, védendő fogyasztói státusszal rendelkező ügyfeleknek biztosítja ingyen a készülék felszerelését.

A bérjellegű jövedelmek és a nyugdíj/nyugdíjszerű ellátások összege évente emelkedik. A védendő fogyasztói státusz által biztosított előrefizetős mérőórák megtartása érdekébenindokolt a lakbértámogatás jogosultsági jövedelemhatárának megemelése az előterjesztésben foglaltak szerint.